KOMMISSIONENS FORORDNING (EF) Nr. 416/96 af 7. marts 1996 om ændring af forordning (EØF) nr. 2710/93 om visse former for salg ved særlige licitationer af vinalkohol, som interventionsorganerne ligger inde med, til anvendelse i Fællesskabets motorbrændstofsektor

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Kommissionens forordning (EØF) nr. 377/93 af 12. februar 1993 om gennemførelsesbestemmelser for afsætning af alkohol, der er fremstillet i henhold til de i artikel 35, 36 og 39 i Rådets forordning (EØF) nr. 822/87 omhandlede destillationer, og som interventionsorganerne ligger inde med (1), senest ændret ved forordning (EF) nr. 3152/94 (2), særlig artikel 19,

under henvisning til Kommissionens forordning (EØF) nr. 2220/85 af 22. juli 1985 om fælles gennemførelsesbestemmelser for ordningen for sikkerhedsstillelse for landbrugsprodukter (3), senest ændret ved forordning (EF) nr. 3403/93 (4), særlig artikel 30, og

ud fra følgende betragtninger:

Ved forordning (EØF) nr. 2710/93 (5) annullerede Kommissionen særlig licitation nr. 7/90 EØF og nr. 8/90 EØF, der blev åbnet henholdsvis ved Kommissionens forordning (EØF) nr. 3389/90 og (EØF) nr. 3390/90 (6), for så vidt angår de partier alkohol, der ikke blev afhentet, ligesom den fastsatte, at det første parti alkohol under særlig licitation nr. 7/90 EØF og de to første partier under særlig licitation nr. 8/90 EØF skulle være anvendt senest to år efter den 1. oktober 1993, undtagen i tilfælde af force majeure;

overskridelse af fristen 1. oktober 1995 for faktisk anvendelse af den pågældende alkohol medfører, jf. de licitationsbetingelser, der følger af bestemmelserne i Kommissionens forordning (EØF) nr. 2220/85 (7), gradvis og fuldstændig fortabelse af sikkerheden for korrekt opfyldelse på 90 ECU/hl, uden at den samlede mængde alkohol, der blev givet tilslag for, er blevet anvendt til de fastsatte formål; denne frist bør derfor forlænges; endvidere bør følgerne af de nuværende regler for inddragelse af sikkerhed, der er fastsat ved forordning (EØF) nr. 2220/85, gradueres med henblik på at sikre, at et af de primære krav for licitationerne, nemlig at den alkohol, der er givet tilslag for, rent faktisk anvendes i EF's motorbrændstofsektor, overholdes;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -

UDSTEDT FØLGENDE FORORDNING:

Artikel 1

Artikel 3 i forordning (EØF) nr. 2710/93 affattes således:

»Artikel 3

1. Uanset artikel 23 i forordning (EØF) nr. 2220/85 og undtagen i tilfælde af force majeure fortabes sikkerheden for korrekt opfyldelse på 90 ECU pr. hektoliter ren alkohol (100 % vol.), når den i artikel 2 omhandlede frist overskrides, med:

a) 15 % i alle tilfælde

b) 50 % af restbeløbet efter fradrag af de 15 %, hvis alkoholen ikke anvendes som fastsat i denne artikel inden den 30. juni 1996.

Sikkerhedsstillelsen fortabes fuldstændigt ved overskridelse af den 31. december 1996.

2. Uanset artikel 27 i forordning (EØF) nr. 2220/85 kan sikkerheden for korrekt opfyldelse som omhandlet i stk. 1 først frigives af det pågældende interventionsorgan, når al alkohol i henholdsvis første parti under særlig licitation nr. 7/90 EØF og de to første partier under licitation nr. 8/90 EØF er blevet anvendt i EF's motorbrændstofsektor.«

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 7. marts 1996.

På Kommissionens vegne

Franz FISCHLER

Medlem af Kommissionen

(1) EFT nr. L 43 af 20. 2. 1993, s. 6.

(2) EFT nr. L 332 af 22. 12. 1994, s. 34.

(3) EFT nr. L 205 af 3. 8. 1985, s. 5.

(4) EFT nr. L 310 af 14. 12. 1993, s. 4.

(5) EFT nr. L 245 af 1. 10. 1993, s. 131.

(6) EFT nr. L 327 af 27. 11. 1990, s. 19.

(7) EFT nr. L 327 af 27. 11. 1990, s. 21.